Si aneu a caminar, porteu roba adequada, calçat de muntanya i aigua abundant.
Esteu atents a la previsió meteorológica i al calendari de batudes de porc senglar.
A més dels consells i recomanacions que us donem aquí, feu cas de la senyalització i tingueu en compte que moltes activitats tenen una regulació específica.
Informeu-vos-en a les oficines del Parc, als centres d'informació i a l'apartat de Regulació d'activitats d'aquest web.
Abans d'entrar al Parc Natural, us recomanem que visiteu els centres i punts d'informació del Parc.
Allí us aconsellaran i us donaran indicacions per tal que gaudiu al màxim de la vostra visita al Parc.
El senderisme és la millor manera de conèixer el patrimoni dels espais naturals.
Seguiu els senders i camins senyalitzats, és fàcil desorientar-se per un terreny abrupte com els Ports.
Emporteu-vos les deixalles i llenceu-les de forma selectiva en els contenidors adequats més propers.
Un descuit pot destruir allò que la natura ha trigat centenars d'anys a crear.
Eviteu fer sorolls innecessaris que puguin pertorbar la tranquil·litat dels espais i afectar la fauna salvatge.
El silenci és un valor que cal conservar.
Porteu lligats els vostres animals de companyia.
No netegeu ni utilitzeu sabons a les fonts i cursos d'aigua.
No colliu plantes, algunes estan protegides i tenim la responsabilitat de conservar-les.
No es permet recollir roques ni cap tipus de mineral; són patrimoni protegit.
Qualsevol mètode de pesca està prohibit.
Respecteu la propietat privada.
Les muntanyes i els boscos tenen propietaris.
Respecteu les tanques, els conreus i altres infraestructures de la propietat privada.
Al Parc hi ha diverses ramaderies de bous braus que hi pasturen de manera extensiva.
Aneu en compte, poden ser perillosos.
Informeu-vos abans de fer alguna excursió.
Gran part del Parc és també reserva nacional de caça, on es practica la cacera de manera molt regulada.
A l'hora de planificar una excursió, consulteu abans el calendari de batudes de porc senglar previstes per a cada temporada dins els límits d'aquesta reserva.
L'aprofitament dels recursos del bosc està regulat per l'ordenament jurídic.
Si és època de collir bolets, seguiu les normes i els consells del Parc.
Cal demanar permís per fer qualsevol activitat sempre que sigueu un grup de més de 40 persones, més de 4 vehicles, o més de 7 motos o quads.
La circulació motoritzada està regulada.
Respecteu els senyals i no circuleu fora de les pistes.
Els quads o vehicles ATV només poden circular per camins asfaltats.
Recordeu que la velocitat màxima permesa és de 30 km/h.
En l'àmbit del Parc, només es permet l'acampada a l'àrea dels Ateus (Horta de Sant Joan).
Trobareu altres allotjaments als pobles del Parc.
El bany és una activitat regulada.
En tot el Parc Natural dels Ports, el Toll Blau, al riu dels Estrets, i el Toll del Vidre, al riu de l'Algars, són els dos únics llocs on es permet el bany.
L'escalada a l'interior del Parc és una activitat regulada.
El barranquisme és una activitat regulada a l'interior del Parc.
L'espeleologia és una activitat regulada a l'interior del Parc.
Cal que us informeu prèviament.
La realització de pel·lícules, documentals, spots publicitaris, etc. i la fotografia d'espècies sensibles requereix autorització prèvia.
Seguiu les indicacions dels agents rurals, el personal acreditat pel Parc, els propietaris i els veïns de les terres.